Luister: Eloff se 'Johnnie Blou' op almal se lippe | Maroela Media
Eloff is op almal se lippe met sy debuutenkelsnit, "Johnnie Blou".
Die nuweling-musiekster Eloff se debuutenkelsnit, "Johnnie Blou", is omtrent so glad op die oor soos 'n sopie Johnnie Walker Blue Label op die tong, en dié blondekop-, blouoog-sanger is self ook sag op die oog.
Eloff, wat bekend staan as "die prins van Potch" – 'n bynaam waaroor hy skaam sy kop skud wanneer hy daaroor uitgevra word – skerts in die Maroela Media-ateljee dat hy geen benul het waar dié bynaam vandaan kom nie.
"Ek noem myself glad nie só nie, maar ek sal dit vat," skerm hy laggend.
Eloff, wie se naam eintlik Brandon Eloff is, is oorspronklik van Randfontein in Gauteng afkomstig en studeer tans regte aan die Noordwes-Universiteit op Potchefstroom, maar sê dat musiek deesdae sy eerste prioriteit is.
"Ek glo 'n ou moet 'n plan hê vir jou toekoms en die regte is iets om op terug te val. Ek is egter mal daaroor om in die musiekateljee te wees. Dit is waar ek net myself is," sê Eloff.
"Johnnie Blou", wat handel oor 'n meisie met "'n goue tan, spierwit tande en ryk ouers met 'n huis in Mosselbaai", het in November verlede jaar die lig gesien en is sedertdien op al wat 'n partytjie is te hoor.
Die musiekvideo het nie net al sowat 700 000 kykbeurte op YouTube nie, maar is ook die afgelope paar weke die no. 1-snit op die Maroela Media Afrikaanse Top-20.
Die liedjie beklee ook al vir agt weke die eerste plek op Apple Music en iTunes se Afrikaanse treffersparades.
Die liedjie is geskryf deur Hugo Ludik, Nicholas Jordaan en Brendan Ross Campbell van Muse Studios. Hulle het vir Eloff na die ateljee genooi om die liedjie saam met sy stem te toets en die res is geskiedenis.
"Die liedjie se ritme en melodie maak dit 'n oorwurm. Dit is baie catchy en ek geniet self die liedjie baie," sê Eloff trots.
Hy is besig om nuwe musiek op te neem, maar wil nie te veel verklap oor wat aanhangers kan verwag nie.
"Ek bring verskeidenheid, so daar is 'n paar ballades op die horison, maar ek hou van die dansmusiek. Dit bring 'n lekker gees."
Eloff kan op Instagram, Facebook en TikTok gevolg word. "Johnnie Blou" is op alle groot digitale platforms beskikbaar.